Ալեքսանդար Միտրովիչ

**Ալեքսանդար Միտրովիչ** (, ), սերբ պրոֆեսիոնալ ֆուտբոլիստ։ Ներկայումս հանդես է գալիս Ֆուլհեմի և Սերբիայի ազգային հավաքականի կազմում։ Խաղում է կենտրոնական հարձակվողի դիրքում։

## Ակումբային կարիերա
### Պարտիզան
Միտրովիչը Պարտիզանի ակադեմիայի սան է։ 2011-12 մրցաշրջանում նա հանդես եկավ Տելեօպտիկի կազմում։ Իր պրոֆեսիոնալ դեբյուտը նշեց 2011 թվականի օգոստոսի 27-ին՝ Մլադենովացի դեմ խաղում՝ այս խաղում դառնալով գոլի հեղինակ։ 2012 թվականի հունիսի 27-ին Միտրովիչը 4 տարվա պայմանագիր կնքեց Պարտիզանի հետ։ Իր դեբյուտը ակումբի կազմում նշեց հուլիսի 24-ին՝ Չեմպիոնների Լիգայի որակավորման երկրորդ փուլի Վալետտայի դեմ խաղում՝ այս խաղում դառնալով գոլի հեղինակ։ Իր առաջին հանդիպումը Սերբիայի առաջնությունում անցկացրեց օգոստոսի 18-ին՝ Դոնյի Սրեմի դեմ խաղում։ Իր առաջին գոլը առաջնությունում խփեց օգոստոսի 26-ին՝ Յագոդինայի դեմ խաղում։ Սեպտեմբերի 15-ին՝ Հայդուկ Կուլայի դեմ խաղում Միտրովիչը դարձավ գոլի և գոլային փոխանցման հեղինակ՝ օգնելով Պարտիզանին հաղթել 5-2 հաշվով։ Իր դեբյուտը Եվրոպայի Լիգայում նշեց սեպտեմբերի 20-ին՝ ադրբեջանական Նեֆթչիի դեմ խաղում։ Մայիսի 2-ին սերբը դուբլ ձևակերպեց Ռադնիչկի Նիշի դեմ խաղում, իսկ հանդիպումն ավարտվեց 3-1 հաշվով։ Պարտիզանի առաջին թիմի կազմում Միտրովիչը անցկացրեց 42 հանդիպում բոլոր մրցաշարերում՝ դառնալով 18 գոլի և 5 գոլային փոխանցման հեղինակ։ 2012-13 մրցաշրջանում նա դարձավ Պարտիզանի լավագույն ռմբարկուն, ընդգրկվեց Սերբիայի առաջնության տարվա խորհրդանշական հավաքականում և Mozzart Sport ամսագրի կողմից ներառվեց Սերբիայի լավագույն 25 ֆուտբոլիստների ցանկում։

### Անդերլեխտ
[ձախից|մինի|249x249փքս|Միտրովիչը [Անդերլեխտ ՖԱ|Անդերլեխտի կազմում 2014 թվականին]]
2013 թվականի օգոստոսի 12-ին Միտրովիչը 5 միլիոն եվրոյի դիմաց տեղափոխվեց Անդերլեխտ՝ ակումբին միանալով օգոստոսի 30-ին։ Իր դեբյուտը նշեց սեպտեմբերի 1-ին՝ Զյուլտե Վարեգեմի դեմ խաղում՝ այս խաղում տալով 2 գոլային փոխանցում։ Իր առաջին գոլը Անդերլեխտի կազմում խփեց սեպտեմբերի 14-ին՝ դուբլ ձևակերպելով Մեխելենի դեմ խաղում։ Իր առաջին հանդիպումը Չեմպիոնների Լիգայում անցկացրեց սեպտեմբերի 17-ին՝ Բենֆիկայի դեմ խաղում։ Նոյեմբերի 2-ին Միտրովիչը 2 գոլի հեղինակ դարձավ Աուդ Հեվերլե Լյովենի դեմ խաղում՝ օգնելով Անդերլեխտին հաղթել 3-1 հաշվով։ Դեկտեմբերի 10-ին՝ Օլիմպիակոսի դեմ խաղում սերբը փոխարինեց կարմիր քարտ ստացած Սիլվիո Պրոտոյին դարպասապահի դիրքում, սակայն չկարողացավ ետ մղել Ալեխանդրո Ռոդրիգեսի 11-մետրանոց հարվածը։ 2014 թվականի մարտի 16-ին Միտրովիչը դուբլ ձևակերպեց Օստենդեի դեմ խաղում, իսկ հանդիպումն ավարտվեց 4-0 հաշվով։ Իր առաջին մրցաշրջանում նա անցկացրեց 39 հանդիպում՝ դառնալով 16 գոլի ու 6 գոլային փոխանցման հեղինակ և օգնելով Անդերլեխտին իր պատմության մեջ 33-րդ անգամ հաղթել Բելգիայի առաջնությունը։

2014 թվականի հուլիսի 20-ին Միտրովիչը գոլի հեղինակ դարձավ Բելգիայի սուպերգավաթի Լոկերենի դեմ խաղում՝ օգնելով Անդերլեխտին հաղթել 2-1 հաշվով և նվաճել գավաթը։ Սեպտեմբերի 24-ին նա դուբլ ձևակերպեց Բելգիայի գավաթի Պատրո Էյսդեն Մասմեխելենի դեմ խաղում։ Նոյեմբերի 4-ին Միտրովիչը գոլի և գոլային փոխանցման հեղինակ դարձավ Չեմպիոնների Լիգայի Արսենալի դեմ խաղում՝ փրկելով իր թիմին պարտությունից։ 2015 թվականի մարտի 22-ին նա գոլ խփեց Բելգիայի գավաթի եզրափակչում՝ Բրյուգգեի դեմ խաղում, սակայն Անդերլեխտը պարտվեց 2-1 հաշվով։ 2014-15 մրցաշրջանում Միտրովիչը դարձավ 20 գոլի հեղինակ Բելգիայի առաջնության 37 խաղերում՝ դառնալով առաջնության լավագույն ռմբարկուն։ Անդերլեխտի կազմում անցկացրած 2 մրցաշրջաններում նա անցկացրեց 90 հանդիպում՝ դառնալով 44 գոլի և 11 գոլային փոխանցման հեղինակ։

### Նյուքասլ Յունայթեդ
[մինի|Միտրովիչը [Նյուքասլ Յունայթեդ|Նյուքասլի կազմում փոխարինման մտնելիս 2015 թվականին]]
2015 թվականի հուլիսի 21-ին Միտրովիչը 5 տարվա պայմանագիր կնքեց Նյուքասլ Յունայթեդի հետ։ Ակումբը նրա համար վճարեց 13 միլիոն ֆունտ ստերլինգ։ Իր դեբյուտը Նյուքասլի կազմում նշեց օգոստոսի 9-ին՝ փոխարինելով Պապիս Սիսեին Սաութհեմպտոնի դեմ խաղում և ստանալով դեղին քարտ 22 վայրկյան անց։ Օգոստոսի 29-ին Միտրովիչը հեռացվեց խաղադաշտից Արսենալի դեմ խաղում՝ կարմիր քարտ ստանալով հանդիպման 16-րդ րոպեին։ Իր առաջին գոլը խփեց հոկտեմբերի 3-ին՝ Մանչեսթեր Սիթիի դեմ խաղում։ Դեկտեմբերի 13-ին սերբը գոլի և գոլային փոխանցման հեղինակ դարձավ Տոտենհեմի դեմ խաղում՝ օգնելով Նյուքասլին հաղթել 2-1 հաշվով։ 2016 թվականի փետրվարի 6-ին Միտրովիչը խփեց Վեստ Բրոմվիչի դեմ խաղի միակ գնդակը՝ 1-0 հաշվով հաղթանակ պարգևելով իր թիմին։ Ապրիլի 2-ին նա դուբլ ձևակերպեց Նորվիչ Սիթիի դեմ խաղում, սակայն Նյուքասլը պարտվեց 3-2 հաշվով։ Մայիսի 15-ին սերբը գոլի և գոլային փոխանցման հեղինակ դարձավ Տոտենհեմի դեմ խաղում, սակայն հեռացվեց խաղադաշտից հանդիպման 67-րդ րոպեին՝ դառնալով 6-րդ ֆուտբոլիստը, ով դարձել է գոլի և գոլային փոխանցման հեղինակ, ապա հեռացվել խաղադաշտից Պրեմիեր Լիգայի խաղում։ Իր առաջին մրցաշրջանում Միտրովիչը անցկացրեց 34 հանդիպում առաջնությունում՝ դառնալով 9 գոլի և 4 գոլային փոխանցման հեղինակ, սակայն Նյուքասլը դուրս մնաց Պրեմիեր Լիգայից։

Միտրովիչը բաց թողեց 2016-17 մրցաշրջանի առաջին 4 հանդիպումը՝ որակազրկման պատճառով։ Իր առաջին հանդիպումը Չեմպիոնշիպում Նյուքասլի կազմում անցկացրեց 2016 թվականի սեպտեմբերի 13-ին՝ Քուինս Պարկ Ռեյնջերսի դեմ խաղում՝ այս խաղում դառնալով գոլի և գոլային փոխանցման հեղինակ։ Հոկտեմբերի 25-ին Միտրովիչը դուբլ ձևակերպեց Պրեստոն Նորթ Էնդի դեմ Անգլիայի լիգայի գավաթի խաղում։ 4 օր անց նա կրկին դուբլ ձևակերպեց Պրեստոնի դեմ՝ այս անգամ Չեմպիոնշիպի խաղում։ 2017 թվականի փետրվարի 11-ին սերբը խփեց Վուլվերհեմպտոն Ուոնդերերսի դեմ խաղի միակ գոլը՝ օգնելով իր թիմին հաղթել 1-0 հաշվով։ 2016-17 մրցաշրջանում Միտրովիչը անցկացրեց 29 հանդիպում՝ դառնալով 6 գոլի և 6 գոլային փոխանցման հեղինակ, իսկ Նյուքասլը հաղթեց Չեմպիոնշիպը՝ վերադառնալով Պրեմիեր Լիգա։ 2017-18 մրցաշրջանի առաջին կեսում նա անցկացրեց ընդամենը 7 հանդիպում՝ դառնալով 2 գոլի հեղինակ։

### Ֆուլհեմ
2018 թվականի փետրվարի 1-ին Միտրովիչը մինչև մրցաշրջանի ավարտը վարձավճարով միացավ Ֆուլհեմին։ Իր դեբյուտը ակումբի կազմում նշեց փետրվարի 3-ին՝ Նոթինգհեմ Ֆորեստի դեմ խաղում։ Իր առաջին գոլը խփեց փետրվարի 21-ին՝ Բրիստոլ Սիթիի դեմ խաղում։ Մարտի 6-ին Միտրովիչը 2 գոլի հեղինակ դարձավ Շեֆիլդ Յունայթեդի դեմ խաղում, իսկ հանդիպումն ավարտվեց 3-0 հաշվով։ Մարտի 10-ին նա դուբլ ձևակերպեց Պրեստոն Նորթ Էնդի դեմ խաղում՝ օգնելով Ֆուլհեմին հաղթել 2-1 հաշվով։ Մարտին և ապրիլին Միտրովիչը 2 ամիս անընդմեջ ճանաչվեց Չեմպիոնշիպի ամսվա լավագույն ֆուտբոլիստ։ 2017-18 մրցաշրջանում նա Ֆուլհեմի կազմում խփեց 12 գնդակ՝ դառնալով ակումբի երկրորդ լավագույն ռմբարկուն Ռայան Սեսենյոնից հետո։ Ֆուլհեմը զբաղեցրեց 3-րդ հորիզոնականը առաջնությունում՝ հաղթելով Չեմպիոնշիպի փլեյ-օֆֆ խաղերը և տեղափոխվելով Պրեմիեր Լիգա։

2018 թվականի հուլիսի 30-ին Միտրովիչը 22 միլիոն ֆունտ ստերլինգի դիմաց լրիվ տրանսֆերով տեղափոխվեց Ֆուլհեմ։ Նա ակումբի հետ կնքեց 5 տարվա պայմանագիր՝ ստանալով 9 համարի մարզաշապիկը։ Իր առաջին հանդիպումը Պրեմիեր Լիգայում Ֆուլհեմի կազմում Միտրովիչը անցկացրեց օգոստոսի 11-ին՝ Քրիսթալ Փելասի դեմ խաղում։ Օգոստոսի 26-ին սերբը դուբլ ձևակերպեց Բարնլիի դեմ խաղում։ Սեպտեմբերի 22-ին նա գոլ խփեց Ուոթֆորդի դեմ խաղում, իսկ հանդիպումն ավարտվեց 1-1 հաշվով։ Նոյեմբերի 24-ին Միտրովիչը դուբլի հեղինակ դարձավ Սաութհեմպտոնի դեմ խաղում։ Թիմի ավագի թևկապով նա առաջին անգամ խաղադաշտ դուրս եկավ դեկտեմբերի 5-ին՝ Լեսթեր Սիթիի դեմ խաղում՝ այս խաղում դառնալով գոլային փոխանցման հեղինակ։ Դեկտեմբերի 29-ին Միտրովիչը խփեց Հադերսֆիլդ Թաունի դեմ հանդիպման միակ գնդակը խաղի վերջին րոպեին՝ 1-0 հաշվով հաղթանակ պարգևելով իր թիմին։ 2019 թվականի հունվարի 29-ին սերբը դուբլ ձևակերպեց Բրայթոնի դեմ խաղում։ 2018-19 մրցաշրջանում Միտրովիչը անցկացրեց 39 հանդիպում՝ դառնալով 11 գոլի և 3 գոլային փոխանցման հեղինակ, իսկ Ֆուլհեմը դուրս մնաց Պրեմիեր Լիգայից։

2019 թվականի հուլիսի 7-ին Միտրովիչը երկարաձգեց իր պայմանագիրը Ֆուլհեմի հետ մինչև 2024 թվականը։ Հոկտեմբերի 1-ին սերբը դուբլի հեղինակ դարձավ Ռեդինգի դեմ խաղում։ Հոկտեմբերի 23-ին նա հեթ-տրիկ ձևակերպեց Լուտոն Թաունի դեմ խաղում՝ օգնելով իր թիմին հաղթել 3-2 հաշվով։ Նոյեմբերի 9-ին Միտրովիչը խփեց Բիրմինգհեմ Սիթիի դեմ հանդիպման միակ գնդակը՝ 1-0 հաշվով հաղթանակ պարգևելով Ֆուլհեմին։ Նոյեմբերի 26-ին նա գոլի և գոլային փոխանցման հեղինակ դարձավդ Դերբի Կաունտիի դեմ խաղում։ Նոյեմբերի 29-ին Միտրովիչը դուբլ ձևակերպեց Սուոնսի Սիթիի դեմ խաղում, իսկ հանդիպումն ավարտվեց 2-1 հաշվով։

## Միջազգային կարիերա
[մինի|Միտրովիչը (աջից) [Սերբիայի ֆուտբոլի ազգային հավաքական|Սերբիայի հավաքականի կազմում 2018 թվականի աշխարհի առաջնության ժամանակ]]
2012 թվականին Միտրովիչը Սերբիայի Մ19 հավաքականի կազմում մասնակցեց Եվրոպայի առաջնությանը, սակայն առաջնության առաջին՝ Ֆրանսիայի դեմ խաղում ստացավ կարմիր քարտ և բաց թողեց մնացած հանդիպումները որակազրկման պատճառով։ Մինչև 19 տարեկանների երիտասարդական հավաքականի կազմում Միտրովիչը մասնակցեց 2013 թվականի Եվրոպայի առաջնությանը՝ օգնելով Սերբիային հաղթել մրցաշարը։ Այստեղ նա դարձավ 1 գոլի և 2 գոլային փոխանցման հեղինակ անցկացրած 4 խաղերում՝ ճանաչվելով առաջնության լավագույն ֆուտբոլիստը և ընդգրկվելով խորհրդանշական հավաքականում։

Իր դեբյուտը Սերբիայի ազգային հավաքականի կազմում Միտրովիչը նշեց 2013 թվականի հունիսի 7-ին՝ Բելգիայի դեմ խաղում։ Իր առաջին գոլը խփեց սեպտեմբերի 6-ին՝ Խորվաթիայի դեմ խաղում։ Իր երկրորդ գոլը խփեց 2015 թվականի սեպտեմբերի 7-ին՝ Ֆրանսիայի դեմ ընկերական խաղում։ 2016 թվականի հոկտեմբերի 9-ին Միտրովիչը դուբլ ձևակերպեց Ավստրիայի դեմ խաղում՝ օգնելով Սերբիային հաղթել 3-2 հաշվով։ 2018 թվականի մարտի 27-ին՝ Նիգերիայի դեմ խաղում նա դարձավ 2 գոլի հեղինակ, իսկ հանդիպումն ավարտվեց 2-0 հաշվով։ Հունիսի 9-ին Միտրովիչը հետ-տրիկ ձևակերպեց Բոլիվիայի դեմ ընկերական խաղում՝ այս խաղում տալով նաև գոլային փոխանցում և օգնելով իր թիմին հաղթել 5-1 հաշվով։

2018 թվականի հունիսի 1-ին Միտրովիչը ընդգրկվեց Սերբիայի՝ աշխարհի առաջնության համար վերջնական կազմում։ Իր դեբյուտը առաջնությունում նշեց հունիսի 17-ին՝ Կոստա Ռիկայի դեմ խաղում։ Հունիսի 22-ին նա գոլի հեղինակ դարձավ Շվեյցարիայի դեմ խաղում, բայց Սերբիան պարտվեց 2-1 հաշվով։ Հունիսի 27-ին Միտրովիչը մասնակցեց Բրազիլիայի դեմ հանդիպմանը, սակայն այս խաղում Սերբիան պարտվեց 2-0 հաշվով և դուրս մնաց աշխարհի առաջնությունից՝ իր խմբում զբաղեցնելով 3-րդ հորիզոնականը։

2018 թվականի սեպտեմբերի 10-ին Միտրովիչը դուբլ ձևակերպեց Ռումինիայի դեմ խաղում, իսկ հանդիպումն ավարտվեց 2-2 հաշվով։ Հոկտեմբերի 11-ին նա դուբլի հեղինակ դարձավ Չեռնոգորիայի դեմ խաղում՝ օգնելով իր թիմին հաղթել 2-0 հաշվով։ 2018 թվականին Միտրովիչը ճանաչվեց տարվա լավագույն սերբ ֆուտբոլիստ։ 2018-19 մրցաշրջանում նա դարձավ ՈՒԵՖԱ Ազգերի Լիգայի լավագույն ռմբարկուն՝ խփած 6 գոլերով։ Հոկտեմբերի 10-ին Միտրովիչը խփեց Պարագվայի դեմ հանդիպման միակ գնդակը խաղի 90-րդ րոպեին։ Հոկտեմբերի 14-ին նա դուբլ ձևակերպեց Լիտվայի դեմ խաղում՝ 2-1 հաշվով հաղթանակ պարգևելով Սերբիային։ Նոյեմբերի 14-ին Միտրովիչը 2 գոլ խփեց Լյուքսեմբուրգի դեմ խաղում։

## Կարիերայի վիճակագրություն
### Ակումբային վիճակագրություն
*2020 թվականի հունվարի 3-ի դրությամբ*

### Միջազգային վիճակագրություն
*2020 թվականի հունվարի 3-ի դրությամբ*

### Միջազգային գոլեր

## Նվաճումներ
### Ակումբային
**Պարտիզան**

* Սերբիայի առաջնություն. 2012–13

**Անդերլեխտ**

* Բելգիայի առաջնություն. 2013–14
* Բելգիայի սուպերգավաթ. 2014

**Նյուքասլ Յունայթեդ**

* Չեմպիոնշիպ. 2016–17

**Ֆուլհեմ**

* Չեմպիոնշիպի փլեյ օֆֆ. 2017–18

### Միջազգային
**Սերբիա Մ19**

* ՈՒԵՖԱ Եվրոպայի Մ19 առաջնություն. 2013

### Անհատական
* Սերբիայի առաջնության խորհրդանշական հավաքական. 2012–13
* ՈՒԵՖԱ Եվրոպայի Մ19 առաջնության լավագույն ֆուտբոլիստ. 2013
* ՈՒԵՖԱ Եվրոպայի Մ19 առաջնության խորհրդանշական հավաքական. 2013
* Բելգիայի առաջնության լավագույն ռմբարկու. 2014–15
* Չեմպիոնշիպի ամսվա լավագույն ֆուտբոլիստ. մարտ 2018, ապրիլ 2018
*Տարվա լավագույն սերբ ֆուտբոլիստ. 2018
*ՈՒԵՖԱ Ազգերի Լիգայի լավագույն ռմբարկու. 2018–19

## Ծանոթագրություններ

## Արտաքին հղումներ
* Միտրովիչի պաշտոնական Ինստագրամի էջը
* Միտրովիչը transfermarkt-ում
* Միտրովիչը soccerbase.com-ում
* Միտրովիչը WhoScored.com կայքում
* Միտրովիչը Ֆուլհեմի պաշտոնական կայքում
* Միտրովիչը Պրեմիեր Լիգայի պաշտոնական կայքում
* Միտրովիչը ՈՒԵՖԱ-ի պաշտոնական կայքում
* Միտրովիչը ՖԻՖԱ-ի պաշտոնական կայքում 

Կատեգորիա:2018 թվականի ֆուտբոլի աշխարհի առաջնության մասնակիցներ
Կատեգորիա:Անգլիական ֆուտբոլի լիգայի խաղացողներ
Կատեգորիա:Անգլիայի լեգեոներ ֆուտբոլիստներ
Կատեգորիա:Անդերլեխտի ֆուտբոլիստներ
Կատեգորիա:Նյուքասլ Յունայթեդի ֆուտբոլիստներ
Կատեգորիա:ՈՒԵՖԱ Եվրո 2024-ի ֆուտբոլիստներ
Կատեգորիա:Պարտիզան Բելգրադի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Սերբ ֆուտբոլիստներ
Կատեգորիա:Սերբիայի հավաքականի ֆուտբոլիստներ
Կատեգորիա:Տելեօպտիկի ֆուտբոլիստներ
Կատեգորիա:Տղամարդկանց ֆուտբոլի հարձակվողներ
Կատեգորիա:Ֆուլհեմի ֆուտբոլիստներ